Union di Ladins de Gherdëina

tel. 0471 796 870

e-mail: info@ulg.it

**Criteres per publicazions y cunlaurazions**

1) **Tò su cuntat**

Chëi o chëles che à ntenzion de publiché n liber o fé vel' auter proiet n cunlaurazion cun la ULG dëssa tò su cuntat danora cun la ULG per rujené dl cunzet editoriel y per stlarì i vares de lëur che ie udui dant tl cajo de na resposta positiva.

2) **Cumité**

Per garantì na cërta cualità di proiec dla ULG ncëria l cunsëi dla ULG n cumité de ulenteres che à na funzion consultativa. Chël uel dì che l valutea sce l fossa da dé ora la publicazion o no, fajan na pruposta ala ULG. La ultima dezijion tulerà pona l cunsëi dla ULG. Te chësc cumité iel cin’ esperc dl cunsëi y/o esperc esterns che vën numinei dal cunsëi dla ULG per la dureda de trëi ani:

* n espert o na esperta de scienzes (storia, cultura…)
* n espert o na esperta de leteratura
* n espert o na esperta de cianties, film o multimedia
* zachei che sà nëut n con’ de publicazions per mutons o jëuni
* y mo n’autra persona nteresseda ala cultura ladina.

3) **Criteres**

Sce l unirà a s’l dé na cunlaurazion o no fej ora chësc cumité aldò di criteres che vën do:

Criteres generei per duta la publicazions, metui al orden aldò de si pëis dal plu mpurtant al manco mpurtant:

1. L cuntenut ie de nteres publich per l mantenimënt y l svilup dla rujeneda y cultura ladina.
2. L cuntenut ie criatif y nuef (mo nia te n’autra rujeneda).
3. L se trata de na traduzion o traslatazion de n test da n’autra rujeneda. Te chësc cajo se cruzia la ULG de damandé i dërc de autëur. Cëla pont 4.
4. L cuntenut y l medium de publicazion dëssa jì pea cun i tëmps, nia vester “da zacan”.

Criteres per...

* publicazions per mutons: L cuntenut dëssa vester tler, nteressant, criatif y tré l nteres di mutons. L ie bel sce la storia à n cër' messaje che lascia crëscer i mutons. De bon uedl vëniel nce udù cunzec nteratives, ulache mutons possa vester atives y nia mé passives. I dessënies dëssa vester tleres y adatei per i mëndri.
* publicazions scientifiches: La ULG ne publichea nia libri pseudoscientifics. L muessa unì respetà i criteres de publicazions scientifiches. Chësc uel dì che i cuntenuc muessa vester fundei sun funtanes (p.ej. testimunianzes o d'autra publicazions scientifiches).
* publicazions letereres: L cuntenut muessa vester de livel leterer. L vën tenì cont dl cuntenut, dla criatività, dl'esprescion, dl lessich y dla forma.
* cianties, film o d’autri proiec multimediei: L cuntenut dëssa vester de livel tecnich y artistich aut, nteressant, criatif y tré l nteres dla jënt.

4) **Preventifs y sëurandata de ncëries de lëur**

Sce l cunsëi dla ULG à fat ora che la publicazion vën data ora se cruzia la ULG de damandé preventifs per la mpaginazion, la stampa y n cajo nce per la ilustrazions, fotografies, letorat, dërc o auter. Chi che vën nciarià chier ora l cunsëi n cunlaurazion cun i/la autëures.

5) **Finanziamënc**

La ULG ie na lia de ulentariat. Ntëur al 70% di custimënc vën sustenii dala Cultura Ladina (Provinzia) o dal Ufize per la mendranzes dla Region Trentin-Südtirol. L rest pudons n pert purvé a curì cun l sustëni di Chemuns o de sponsores. Sce chësc dut ne tleca nia muessa la ULG paië l rest. La ULG davania si scioldi dantaldut cun l lëur de ulentariat p.ej. tres l Calënder de Gherdëina che vën fat defin da ulenteres (ora che grafica y stampa) y zënza cuntribuc publics.

De regula ne n'iel nia udù dant n paiamënt di autëures, nce sce valorison sambën dassën che l vën scrit per ladin. Sce l autëur se l damanda, valutea l cunsëi da cajo a cajo sce l ie mesun remuneré nce chëi o chëles che scrij. L ie mpurtant l paiamënt vënie stlarì danora.

6) **Ortografia**

Duta la publicazions dla ULG vën scrites cun l'ortografia ufiziela dl Istitut Ladin.